
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  3.06.2010

	Nr.
	  26/1347


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea Legii nr.50/1991 privind autorizarea executării construcţiilor şi unele măsuri privind realizarea locuinţelor, republicată, cu modificările şi completările ulterioare, trimisă comisiei pentru examinare pe fond, cu adresa nr. Pl.x 230 din 3 mai 2010.

PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra propunerii legislative pentru modificarea şi completarea Legii nr.50/1991 privind autorizarea executării construcţiilor şi unele măsuri privind realizarea locuinţelor, republicată, cu modificările şi completările ulterioare

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 230 din 3 mai 2010, cu dezbaterea pe fond în procedură obişnuită, a propunerii legislative pentru modificarea şi completarea Legii nr.50/1991 privind autorizarea executării construcţiilor şi unele măsuri privind realizarea locuinţelor, republicată, cu modificările şi completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1436/30.11.2009)
· punctul de vedere negativ al Guvernului (nr. 509/1.03.2010)


Propunerea legislativă are ca obiect de reglementare modificarea şi completarea Legii nr.50/1991 privind autorizarea executării lucrărilor de construcţii, urmărind printre altele, să stabilească în competenţa primarilor comunelor emiterea autorizaţiilor de construire în extravilanul acestor unităţi administrativ-teritoriale.


Comisia propune Plenului Camerei Deputaţilor respingerea propunerii legislative din următoarele considerente: potrivit art.45 alin.(1) din Legea nr.50/1991, toate autorităţile publice judeţene/locale implicate, respectiv consiliile judeţene, Consiliul General al Municipiului Bucureşti, precum şi consiliile locale municipale, orăşeneşti şi ale sectoarelor municipiului Bucureşti, au obligaţia de a organiza, în cadrul aparatului propriu, „structuri de specialitate” pentru îndeplinirea atribuţiilor aflate în responsabilitatea arhitectului-şef, funcţionar public cu funcţie de conducere, şeful compartimentului, structurii de specialitate, cu atribuţii în domeniul urbanismului, amenajării teritoriului şi autorizării executării lucrărilor de construcţii şi pentru avizarea documentaţiilor prevăzute de lege, întocmirea/eliberarea autorizaţiei de construire/desfiinţare şi organizarea şi exercitarea controlului propriu privind disciplina în construcţii.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 2 iunie 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Anca Ginavar – director în Ministerul Dezvoltării Regionale şi Turismului.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 26 aprilie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert: Roxana Feraru









1/3
PAGE  
2/3

[image: image1.png][image: image2.png]ROMANIA



